Piramide van Djoser

Die **Piramide van Djoser**, of die **Trappiramide** (Antieke Egipties: *kbhw-ntrw*) is ’n piramide by Saqqara, Egipte, noordwes van die stad Memphis. Dit is in die 27ste eeu v.C. gebou as die graf van farao Djoser deur Imhotep, onder meer sy raadgewer en argitek. Dit is die sentrale konstruksie van ’n groot begrafniskompleks en word omring deur seremoniële strukture en versierings.

Hierdie eerste Egiptiese piramide bestaan uit ses mastabas wat bo-op mekaar gebou is en al hoe kleiner word na bo. Dit was aanvanklik 62&nbsp;m hoog met ’n basis van 109 x 125&nbsp;m, en was afgewerk in blink, wit kalksteen. Die sogenaamde Trappiramide word beskou as die eerste grootskaalse steenkonstruksie ter wêreld.

## Djoser 
**Djoser** was die eerste farao en stigter van die 3de Dinastie (omstreeks 2667 tot 2648 v.C.) van die Ou Ryk van Egipte. Hy is veral bekend vir sy groot piramide, wat die Saqqara-landskap oorheers. In sy grafkelder word hy by sy Horusnaam, Netjerichet, genoem; Djoser is ’n naam wat duisende jare later tydens die Nuwe Ryk aan hom gegee is.

Die piramide skep baie presedente. Dit is die eerste monumentstruktuur van klip. Dit dui daarop dat daar nuwe bronne beskikbaar was – van materiale sowel as werkers. Dit beeld die paleisfasade uit nes die grafkelders uit die 1ste Dinastie. Dit het 14 deure, maar net een ingang is vir die lewendes. Die ander is bekend as vals deure en was bedoel vir die koning se gebruik in die hiernamaals. Eersgenoemde lei na ’n nou gangetjie wat met die onderdak-kollonade verbind is.

duimnael|250px|Kollonades lei tot binne die kompleks. Die pilare is uitgekap om soos plantstingels te lyk.
Die kollonade lei na die suidekant van die kompleks. ’n Gang met ’n kalksteenplafon, wat so ontwerp is dat dit lyk of dit van heel boomstompe gemaak is, lei na die enorme klipnamaaksels van twee oop deure. Hieragter was ’n saal met 20 pare kalksteenpilare van 6,6&nbsp;m hoog wat uit segmente bestaan het wat soos bondels plantstingels lyk.

duimnael|240px|’n Reliëfwerk van Djoser wat na die tempel van Horus of Behedet kyk.
Die suidelike grafkelder is al vergelyk met die satelliet-piramides van latere dinastieë en het vermoedelik die *ka* in die hiernamaals gehuisves, want dis was te klein vir ’n liggaam. Van daar lei ’n trap na die pienk granietgrafkelder.

Verskeie ander kamers in die piramide is ryklik versier en daar word geglo die beste kunstenaars het in dié donkerste, mees ontoereikende plekke gewerk. Dit onderstreep die feit dat die kuns nie vir die lewendes bedoel was nie, maar om te verseker dat die koning alles het wat hy nodig kan kry vir ’n suksesvolle hiernamaals.

Die grafkamer is uit graniet gebou wat ná die tyd met ’n granietblok van 3,5&nbsp;ton toegamaak is. Geen liggaam is gevind nie, aangesien die grafkelder ná die tyd in ’n groot mate leeg gesteel is.

## Tempels en ander geboue 
Noord van die piramide was ’n dodetempel waar daaglikse rituele uitgevoer en offerandes aan die afgestorwe koning gebring is. Dit was die middelpunt van die farao se kultus. Oos hiervan is ’n klein kamertjie wat die *ka*-standbeeld huisves. Die koning se *ka* was in dié standbeeld om voordeel te trek uit die daaglikse seremonies.

Daarbenewens bevat die kompleks ook ’n *Heb-sed*-binnehof vir rituele in die hiernamaals, talle kapelle in verskillende argitektoniese style en geboue met staanplek vir standbeelde.

## Verwysings 
## Eksterne skakels 
* 
* 15px Hierdie artikel is vertaal uit die Engelse Wikipedia